En lastbil brød omkring klokken 12.30 i brand på E45 ved Svenstrup i nordgående retning. Branden brød ud efter at lastbilen var kørt op bag i en skiltevogn, der holdt på motorvejen i forbindelse med en punktering længere fremme på motorvejen. - Der er store trafikale problemer i begge retninger, fordi bilister der kører sydpå sænker farten, for at se hvad der er sket i modsatte side, fortalte vagtchef ved Nordjyllands Politi Poul Badsberg omkring klokken 13. Politiet lukkede for trafikken på E45 mellem afkørsel 29 Svenstrup og 28 Aalborg S, mens oprydningen efter ulykken er igang, men klokken 14.40 blev der igen åbnet for trafik i et spor fremgår det af trafikken.dk. Godt en time senere var der åbnet for trafik i begge spor. Vagtchefen fortæller at lastbilchaufføren er lettere tilskadekommen og er kørt til observation på Aalborg Sygehus.

Opsummering:
Lastbil torpederede skiltevogn og brød i brand.